Þingræður haldnar á Alþingi Íslendinga



Herra forseti. Í 25. gr. þessa frv. er gert ráð fyrir að heimila Seðlabankanum að auka svokallaða sveigjanlega bindiskyldu um 10%. Umr. um þetta mál fóru fram hér fyrr í dag og við nafnakall um greinina við 2. umr. kom í ljós að hún á mikilli andstöðu að mæta í báðum stjórnarflokkunum og má heita að þeir séu þverklofnir í þessu máli. Er ekki einleikið hvað menn leggja á sig mikil erfiðisverk fyrir Seðlabankann, að kljúfa jafnvel eigin flokka í herðar niður. Nú er það hins vegar svo að annar stjórnarflokkurinn, Framsfl., hefur ákveðið að leyfa ekki sínum ráðherrum að samþykkja þessa hækkun bindiskyldu öðruvísi en að þingflokkurinn leggi blessun sína yfir það. Þar með stendur málið með þeim hætti að aukning sveigjanlegrar bindiskyldu væri í höndum ríkisstj. og þingflokks Framsfl. Er það mikil nýlunda ef mál eru með þessum hætti aðeins í höndum annars stjórnarflokks af tveimur. Ég lagði þá spurningu fyrir hv. 1. þm. Suðurl. fyrr í dag hvort Sjálfstfl. ætlaði að leyfa sínum ráðherra að ástunda þessa sérkennilegu sveigjanlegu bindiskyldu án þess að þingflokkurinn kæmi þar nálægt. Hv. 1. þm. Suðurl. sá ekki ástæðu til að svara þeirri spurningu í dag. Ég spyr þá hv. 9. landsk. þm., Ólaf G. Einarsson, formann þingflokks Sjálfstfl., hvort bindiskyldan verði ekki aukin og ekki að því staðið af hálfu ráðh. Sjálfstfl. nema því aðeins að þingflokkur Sjálfstfl. samþykki það. Hefur Sjálfstfl. ákveðið að beita sömu reglu og Framsfl. eða er ætlun Sjálfstfl. að afhenda ríkisstj. og Framsfl. einhliða þetta sveigjanlega vald til bindiskyldu?



Herra forseti. Erindi mitt er að mæla fyrir brtt. við þetta frv. Hún er á þá leið að 15. gr. frv. orðist svo: „5. tölul. 44. gr. laga nr. 67/1971 orðist svo: Fyrir elli- og örorkulífeyrisþega, sem njóta tekjutryggingar, 75% kostnaðar, en fyrir aðra elli- og örorkulífeyrisþega 50% kostnaðar, þó ekki við gullfyllingar, krónur eða brýr. Heimilt er að hækka greiðslur fyrir þessa bótaþega eftir reglum, sem tryggingaráð setur, í allt að 100%.“ Breytingin er sem sagt sú að niður falla úr 15. gr. frv. orðin „a. m. k. hálfar“ og er þetta gert samkv. ábendingu sem fram kom hjá hv. þm. Kjartani Jóhannssyni. Meiri hl. n. skaut á fundi og féllst á þessa leiðréttingu. Till. er of seint fram komin og skrifleg og þarfnast að sjálfsögðu atkvgr.



Herra forseti. Vegna fsp. hv. þm. Svavars Gestssonar vil ég segja að ákvæðum 25. gr. verður ekki beitt nema með samþykki ríkisstj. og að höfðu samráði við þingflokk sjálfstæðismanna.



Herra forseti. Ég vil láta í ljós ánægju mína með þá leiðréttingu sem kemur fram í þeirri brtt. sem er á þskj. 863 og hv. þm. Páll Pétursson mælti fyrir áðan fyrir hönd fjh.- og viðskn. Ég tel að þetta sé til réttrar áttar, en ég minni aftur á að það er óleyst mál af hálfu þingsins að gera jafnvel við allt gamalt fólk sem er við sömu tekjur. Að öðru leyti er ánægjulegt að þetta skuli þó hafa hafst fram.



Herra forseti. Þá liggur fyrir að hinni sveigjanlegu bindiskyldu verður ekki beitt nema í samráði við þingflokk Sjálfstfl. Þá væri auðvitað eðlilegra að orða greinina í samræmi við það og segja: Á tímabilinu 1. maí 1984 til 31. sept. 1985 er seðlabanka Ístands heimilt að fengnu samþykki ríkisstj. og þingflokks Framsfl. að höfðu samráði við þingflokk Sjálfstfl. að ákveða allt að 10% sveigjanlega bindiskyldu innlánsstofnana til viðbótar þeirri bindiskyldu sem heimiluð er í 31. gr. laga nr. 13/1979.  Ég held að þetta sýni ákaflega vel hvað stjórnarflokkarnir eru í miklum vandræðum með þetta mál. Þeir eru í hálfgerðum keng og hálfgerðri beyglu með þetta mál og vita ekki hvernig þeir eiga að snúa sér út úr því. Flokkarnir eru á móti þessu. Ég fullyrði að þeir eru það að meiri hluta til báðir tveir. En eftir að þetta hafði komist inn í próförk og hafði verið lagt þannig fyrir í þinginu, án þess að þingflokkarnir hefðu verið spurðir, kunna menn ekki við annað en að druslast með að fengnu samþykki þingflokks Framsfl. og að höfðu samráði við þingflokk Sjálfstfl. Ég er sannfærður um að þeir sem ástunda prófarkalestur á þingskjölum hafa aldrei fengið eins virðulega meðferð og liggur fyrir eftir samþykkt þessara tveggja þingflokka.